Nuwe datum vir mosie van wantroue vasgestelArgieffoto Die parlement het Sondag gesê die datum wanneer ŉ mosie van wantroue teen pres. Jacob Zuma gedebatteer sal word, is verander. Maroela Media het vroeër berig Moloto Mothapo, woordvoerder van die parlement, het Vrydag in ŉ verklaring bevestig die mosie sal op 3 Augustus in die parlement gedebatteer word. Mothapo het egter Sondag gesê die datum is na 8 Augustus toe geskuif. “Tydens die aanvanklike gesprekke en vasstelling van die datum is daar nagelaat om in ag te neem dat die kabinet-lekgotla reeds vir daardie week vasgestel is,” het Mothapo in die verklaring gesê. Hy het gesê politieke partye het steeds tyd tot 14 Julie om hul insette oor die stemproses in te dien vir speaker Baleka Mbete se oorweging. Die konstitusionele hof het op 22 Junie bevind dat Mbete verkeerd was toe sy gesê het sy is nie by magte om te besluit oor ŉ geheime stemming nie. Die hof het beslis dat Mbete nou weer ’n besluit moet neem op grond van die uitspraak. Hoofregter Mogoeng Mogoeng het gesê daar is geen regsgronde waarvolgens die hof die speaker kan dwing om op ’n geheime stemming te besluit nie. Mothapo het Vrydag gesê die speaker het nog nie besluit of die mosie van wantroue met ŉ oop of geheime stemming beslis sal word nie en sal die verskillende politieke partye se insette hieroor oorweeg voordat sy ŉ besluit sal neem.